**Muzeu**

*Petruvio*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Deschis zilnic între 0:00 și 24:00

Aviz important

- Muzeul nu poate fi vizitat în grup -

- Vizitatorul este rugat să-și șteargă sufletul pe preșul de la intrare -

Într-un cui am agățat

un picior încălțat

într-o gheată murdară

o mână încleștată de un vers

ca de un fulger

am aninat-o alături

un ochi cu imaginea ta în privire

l-am atârnat deasupra capului

care stă ca nuca-n perete

gura - balanță

cu un rânjet satisfăcut într-un colț

și un surâs batjocoritor în celălalt

am atârnat-o pe peretele din față ...

- Vă rugăm nu atingeți exponatele -

... peste alte câteva cuie

am aninat

sufletul

singurul

pentru care am folosit ață

după ce m-am epuizat

mi-a mai rămas un cui

în el mi-am pus speranța